Stjórnvöld í Úkraínu höfnuðu tillögu Rússa um mannúðargáttir frá borgunum Karkív, Kænugarði, Maríupol og Súmí. Rússneski herinn sækir hart að borgunum og lagði til í morgun að almennum borgurum yrði leyft að flýja í átt að Rússlandi eða Hvíta-Rússlandi.
Rússar stungu upp á alls sex mögulegum flóttaleiðum frá borgunum fjórum. Einu leiðirnar frá Kænugarði og Karkív, stærstu borgum Úkraínu, lágu til Rússlands eða Hvíta-Rússlands. Leiðirnar frá Súmí og Maríupol lágu til annarra borga í Úkraínu og svo til Rússlands.
Rússneski miðillinn RIA birti flóttaleiðirnar og yfirlýsingu rússneska hersins, þar sem fram kom að hermenn myndu meðal annars nýta dróna til þess að halda fullri stjórn á aðstæðunum og tryggja örugga flutninga almennra borgara.
Upplýsingafulltrúi Volodomírs Selenskí Úkraínuforseta sagði tillöguna afar siðlausa og sakaði Rússa um að nýta sér þjáningu fólks í áróðursskyni. Þá sagði Írína Veresjúk, aðstoðarforsætisráðherra landsins, óásættanlegt að beina flóttafólki til Rússlands.
Fyrirhugaðir brottflutningar almennra borgara frá Maríupol, sem Rússar hafa umkringt, gengu afar illa um helgina. Vopnahlé átti að taka gildi á laugardagsmorgun svo fólk gæti komið sér á brott. Úkraínumenn sögðu Rússa hins vegar hafa haldið árásum sínum áfram og virt vopnahléið að vettugi. Önnur tilraun var gerð á sunnudag með sama árangri.
Enginn fulltrúi Rússa var mættur þegar Alþjóðadómstóllinn í Haag tók fyrir mál Úkraínu gegn Rússlandi vegna meints undirbúnings þjóðarmorðs á Úkraínumönnum og rangra sakargifta vegna ásakana um þjóðarmorð Úkraínumanna á rússneskumælandi fólki í Donbas.

Úkraínustjórn hefur hafnað tillögu rússneska hersins um mannúðargáttir fyrir almenna borgara í borgum sem Rússar sækja að. Rússar leggja til flóttaleiðir sem liggja að Hvíta-Rússlandi og Rússlandi. Samninganefndir Úkraínumanna og Rússa funda þriðja sinni í dag.